EURÓPSKA KOMISIA V Bruseli27. 11. 2017 COM(2017) 661 final SPRÁVA KOMISIE EURÓPSKEMU PARLAMENTU A RADE o preskúmaní uplatňovania článkov 13, 18 a 45, pokiaľ ide o právomoci EBA vykonávať záväznú mediáciu s cieľom zohľadniť budúci vývoj v oblasti práva týkajúceho sa finančných služieb



SPRÁVA KOMISIE EURÓPSKEMU PARLAMENTU A RADE o preskúmaní uplatňovania článkov 13, 18 a 45, pokiaľ ide o právomoci EBA vykonávať záväznú mediáciu s cieľom zohľadniť budúci vývoj v oblasti práva týkajúceho sa finančných služieb Úvod V súlade s článkom 129 smernice 2014/59/EÚ, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností (ďalej len „smernica o ozdravení a riešení krízových situácií bánk“), a po porade s Európskym orgánom pre bankovníctvo (EBA) Európska komisia vypracovala túto správu Európskemu parlamentu a Rade o preskúmaní uplatňovania článkov 13 (Plány riešenia krízových situácií na úrovni skupiny), 18 (Právomoci riešiť alebo odstrániť prekážky brániace riešiteľnosti krízovej situácie inštitúcie: riešenie na úrovni skupiny) a 45 (Minimálna požiadavka na vlastné zdroje a oprávnené záväzky), pokiaľ ide o právomoci EBA vykonávať záväznú mediáciu s cieľom zohľadniť budúci vývoj v oblasti finančných služieb. Ustanovenia Články 13, 18 a 45 smernice o ozdravení a riešení krízových situácií bánk sú založené na všeobecnej zásade, že v prípade skupín by mali dotknuté orgány pre riešenie krízových situácií prijímať rozhodnutia v príslušných oblastiach spoločne. Všetky tri ustanovenia stanovujú obdobie štyroch mesiacov, počas ktorých sa v tejto súvislosti musí dosiahnuť dohoda. V článkoch 13 a 18 sa stanovuje, že počas tohto obdobia môže byť orgán EBA poverený úlohou pomáhať orgánom pri dosahovaní spoločného rozhodnutia, pokiaľ ide o plány riešenia krízových situácií na úrovni skupiny a prekážky brániace riešiteľnosti krízovej situácie inštitúcie, ak to vyžaduje orgán pre riešenie krízových situácií. V týchto troch ustanoveniach sa okrem toho stanovuje, že ak sa neprijme spoločné rozhodnutie, akýkoľvek orgán pre riešenie krízovej situácie môže na konci štvormesačnej lehoty (ktorá sa považuje za zmierovacie obdobie na účely článku 19 ods. 2 nariadenia o EBA) postúpiť záležitosť orgánu EBA a požiadať ho o prijatie rozhodnutia o záväznej mediácii v súlade s článkom 19 nariadenia o EBA. V takomto prípade pôvodne zodpovedný orgán pre riešenie krízových situácií postúpi zodpovednosť za rozhodovanie o tejto záležitosti na EBA. V súlade s článkom 19 ods. 3 uvedeného nariadenia EBA prijme rozhodnutie do jedného mesiaca. Rozhodnutie EBA je následne záväzné pre jednotlivé dotknuté orgány pre riešenie krízových situácií. V nasledujúcej tabuľke sa porovnávajú právomoci nezáväznej a záväznej mediácie EBA a uvádza sa v nej predmet príslušných ustanovení. Články Právomoci nezáväznej mediácie

[článok 31 písm. c) nariadenia o EBA] Právomoci záväznej mediácie

(článok 19 ods. 3 nariadenia o EBA) Plány riešenia krízových situácií na úrovni skupiny

(článok 13) Na žiadosť orgánu pre riešenie krízových situácií môže EBA pomôcť dosiahnuť spoločné rozhodnutie počas zmierovacieho obdobia (ods. 4).

[výnimka: rozhodnutie môže zasahovať do fiškálnych zodpovedností členských štátov (ods. 9)] Ak je rozhodnutie odložené orgánom pre riešenie krízových situácií na EBA na konci zmierovacieho obdobia

– na úrovni skupiny (ods. 5)

– na úrovni dcérskych spoločností (ods. 6) prekážky riešenia krízových situácií na úrovni skupiny

(článok 18) Na žiadosť orgánu pre riešenie krízových situácií môže EBA pomôcť dosiahnuť spoločné rozhodnutie počas zmierovacieho obdobia (ods. 5). Ak je rozhodnutie na úrovni skupiny (ods. 6) alebo na úrovni dcérskych spoločností (ods. 7) na konci zmierovacieho obdobia odložené orgánom pre riešenie krízových situácií na EBA v prípade opatrení v oblasti – zmeny právnych alebo prevádzkových štruktúr – založenia materskej finančnej holdingovej spoločnosti – založenia samostatnej finančnej holdingovej spoločnosti na kontrolu dcérskej spoločnosti Minimálna požiadavka na vlastné zdroje a oprávnené záväzky

(článok 45) Ak je rozhodnutie na úrovni skupiny (ods. 9) alebo na úrovni dcérskych spoločností (ods. 10) odložené orgánom pre riešenie krízových situácií na EBA na konci zmierovacieho obdobia Podrobnejšie sa v článku 13 ods. 4 smernice o ozdravení a riešení krízových situácií bánk stanovuje, že plán riešenia krízovej situácie na úrovni skupiny má podobu spoločného rozhodnutia orgánu na úrovni skupiny a orgánu pre riešenie krízových situácií dcérskych spoločností. V tomto procese je možné konzultovať s EBA, ktorý môže poskytnúť pomoc. Ak sa neprijme spoločné rozhodnutie o pláne riešenia krízovej situácie do štyroch mesiacov od oznámenia informácií, orgán na úrovni skupiny prijme rozhodnutie na úrovni skupiny (odsek 5) a orgány pre riešenie krízových situácií dcérskych spoločností prijmú rozhodnutia na individuálnej úrovni (odsek 6). Ak však v rámci štvormesačnej lehoty ktorýkoľvek z orgánov pre riešenie krízových situácií postúpi záležitosť EBA, orgán na úrovni skupiny alebo orgán pre riešenie krízových situácií zodpovedný za dcérsku spoločnosť na individuálnom základe odloží prijatie svojho rozhodnutia a počká na akékoľvek rozhodnutie, ktoré EBA môže prijať. EBA prijme rozhodnutie do jedného mesiaca, a to je následne záväzné pre príslušný orgán a uplatňujú ho ostatné dotknuté orgány pre riešenie krízových situácií. Ak však orgán pre riešenie krízových situácií na úrovni skupiny zistí prekážky brániace riešiteľnosti krízovej situácie, termín na prípravu plánu riešenia krízovej situácie na úrovni skupiny sa pozastaví. V tomto prípade musí inštitúcia navrhnúť orgánu pre riešenie krízových situácií možné opatrenia na riešenie alebo odstránenie podstatných prekážok do štyroch mesiacov. Orgán pre riešenie krízovej situácie posúdi, či sú navrhované opatrenia účinné. Ak orgán pre riešenie krízovej situácie posúdi, že navrhované opatrenia účinne neobmedzujú alebo neodstraňujú predmetné prekážky, požiada inštitúciu, aby prijala alternatívne opatrenia. Pokiaľ ide o skupinu, podľa článku 18 smernice o ozdravení a riešení krízových situácií bánk musí orgán pre riešenie krízovej situácie na úrovni skupiny v spolupráci s orgánom vykonávajúcim dohľad na konsolidovanom základe a EBA pripraviť správu o opatreniach na riešenie takýchto prekážok. Materská spoločnosť v Únii môže predložiť pripomienky do štyroch mesiacov odo dňa prijatia správy. Orgán pre riešenie krízových situácií na úrovni skupiny a orgány pre riešenie krízových situácií dcérskych spoločností po konzultáciách s príslušným orgánom a orgánmi pre riešenie krízových situácií patriacich do jurisdikcií, v ktorých sa nachádzajú príslušné pobočky, a po zohľadnení prípadných pripomienok materskej spoločnosti v Únii dosiahnu do štyroch mesiacov od prijatia pripomienok materskej spoločnosti alebo po uplynutí lehoty na ich zaslanie spoločné rozhodnutie týkajúce sa identifikovania podstatných prekážok a nápravných opatrení. Podľa článku 18 ods. 5 je možné záležitosť na účely pomoci pri dosahovaní spoločného rozhodnutia konzultovať s EBA. Ak sa neprijme spoločné rozhodnutie o správe o prekážkach riešiteľnosti krízovej situácie, orgán na úrovni skupiny prijme rozhodnutie na úrovni skupiny a orgány pre riešenie krízových situácií dcérskych spoločností prijmú svoje rozhodnutia na individuálnej úrovni. Počas danej štvormesačnej lehoty však možno orgán EBA vyzvať, aby poskytol záväznú mediáciu, pokiaľ ide o opatrenia týkajúce sa podstatných zmien právnej alebo prevádzkovej štruktúry, založenia holdingovej spoločnosti alebo založenia holdingovej spoločnosti na kontrolu inštitúcie. Ak v rámci štvormesačnej lehoty ktorýkoľvek z orgánov pre riešenie krízových situácií postúpi záležitosť EBA, orgán na úrovni skupiny alebo orgán pre riešenie krízových situácií zodpovedný za dcérsku spoločnosť na individuálnom základe odloží prijatie svojho rozhodnutia a počká na akékoľvek rozhodnutie, ktoré EBA môže prijať. EBA prijme záväzné rozhodnutie do jedného mesiaca. Podľa článku 45 ods. 9 smernice o ozdravení a riešení krízových situácií bánk o uplatňovaní minimálnych požiadaviek na vlastné zdroje a oprávnené záväzky orgán pre riešenie krízových situácií na úrovni skupiny a orgán pre riešenie krízových situácií zodpovedný za dcérske spoločnosti na individuálnom základe urobia všetko, čo je v ich právomoci, aby dosiahli spoločné rozhodnutie o konsolidovaných minimálnych požiadavkách. Ak príslušné orgány pre riešenie krízových situácií neprijmú spoločné rozhodnutie o minimálnej požiadavke na konsolidovanej úrovni, rozhodnutie prijme orgán na úrovni skupiny po tom, čo náležite zváži posúdenie dcérskych spoločností, ktoré vykonajú príslušné orgány pre riešenie krízových situácií. Ak sa neprijme spoločné rozhodnutie na úrovni dcérskych spoločností, rozhodnutie prijmú príslušné orgány pre riešenie krízových situácií dcérskych spoločností, pričom náležite zohľadnia názory a výhrady orgánu pre riešenie krízových situácií na úrovni skupiny. Ak v rámci štvormesačnej lehoty ktorýkoľvek z orgánov pre riešenie krízových situácií postúpi záležitosť EBA, orgán na úrovni skupiny alebo prípadne orgán pre riešenie krízových situácií zodpovedný za dcérsku spoločnosť na individuálnom základe odloží prijatie svojho rozhodnutia a počká na akékoľvek rozhodnutie, ktoré EBA môže do jedného mesiaca prijať a ktoré je následne záväzné pre dotknuté orgány pre riešenie krízových situácií. Rozhodnutie sa pravidelne preskúmava a v prípade potreby aktualizuje. Skúsenosti z uplatňovania právomoci mediácie zo strany EBA Orgán EBA od svojho zriadenia nariadením (EÚ) č. 1093/2010 dostal deväť žiadostí o mediáciu, pričom tri z nich boli o záväznú a šesť o nezáväznú mediáciu. Z týchto deviatich prípadov boli dve žiadosti o mediáciu predložené orgánu EBA na základe smernice o ozdravení a riešení krízových situácií bánk, ktorá nadobudla účinnosť 1. januára 2015. Až doteraz sa všetky žiadosti o mediačné konania (záväzné aj nezáväzné) v konečnom dôsledku riešili dohodou medzi dotknutými stranami v rámci usmernenia od orgánu EBA a za jeho pomoci. Preto nebolo doteraz potrebné na dosiahnutie rozhodnutia pristúpiť k záväznej mediácii. Zdá sa, že skúsenosti z týchto prípadov, aj keď obmedzené, naznačujú, že proces mediácie môže byť účinným nástrojom stimulácie spoločných rozhodnutí medzi príslušnými orgánmi, keďže orgán EBA bol schopný riešiť nezhody v rámci lehoty na zmierenie (alebo v rámci nezáväznej mediácie). Napriek tomu však neboli prijaté žiadne spoločné rozhodnutia, pokiaľ ide o opatrenia na riešenie alebo odstránenie podstatných prekážok ani pokiaľ ide o minimálnu požiadavku na vlastné zdroje a oprávnené záväzky.

Na základe týchto obmedzených skúseností je možné za výzvy účinného uplatňovania jeho právomocí mediácie označiť: -obmedzenia účasti orgánov pre riešenie krízových situácií v mediačných porotách, -nedostatočnú právomoc orgánu EBA začať zmierenie alebo záväznú mediáciu z vlastnej iniciatívy, -dôsledky súčasného ustanovenia smernice o ozdravení a riešení krízových situácií bánk o fiškálnych ochranných opatreniach. Zistené výzvy 1.Zloženie mediačných porôt V nariadení o EBA sa obmedzuje účasť orgánov pre riešenie krízových situácií v mediačných porotách. Príslušné ustanovenia v tejto súvislosti obmedzujú účasť v porotách pre urovnávanie sporov na členov Rady orgánov dohľadu Európskeho orgánu pre bankovníctvo s hlasovacím právom. V dôsledku toho sa v nariadení o EBA vylučuje účasť niektorých subjektov (ktoré nie sú členmi Rady orgánov dohľadu s hlasovacím právom) z mediačných porôt vrátane Jednotnej rady pre riešenie krízových situácií (SRB), ECB a vnútroštátnych orgánov pre riešenie krízových situácií. Obmedzená účasť orgánov pre riešenie krízových situácií môže viesť k rozporuplným situáciám v prípade mediácií týkajúcich sa riešení krízových situácií, keďže subjekty, ktoré by mali riadiť záležitosti riešenia krízovej situácie, nemôžu vyjadriť svoje záujmy a obavy, a prispieť tak k príslušným rozhodnutiam o mediácii. Na druhej strane v článku 127 smernice o ozdravení a riešení krízových situácií bánk sa vyžaduje, aby EBA vytvoril stály výbor pre riešenie krízových situácií v rámci EBA tvorený vyššie postavenými zástupcami orgánov pre riešenie krízových situácií na účely prípravy rozhodnutí Rady orgánov dohľadu v súlade s článkom 41 a 44 nariadenia o EBA. V tejto súvislosti sa v prípade nezhody medzi orgánmi pre riešenie krízových situácií môže zhodnotiť, či členovia a náhradníci poroty môžu vymenovať náhradníka z ResCo. Konkrétne by to znamenalo, že mediačnú porotu by tvoril predseda Rady orgánov dohľadu a šesť ďalších členov, ktorí by mali byť členmi Rady orgánov dohľadu v prípade nezhody týkajúcej sa záležitostí dohľadu a členmi ResCo v prípade nezhody týkajúcej sa záležitosti riešenia krízovej situácie. V prípadoch, že sa nezhoda týka záležitosti riešenia krízovej situácie aj záležitosti dohľadu, šesť ostatných členov by tvorili traja členovia Rady orgánov dohľadu a traja členovia ResCo. Táto otázka sa v každom prípade vyrieši prijatím nedávneho návrhu nariadenia Komisie o preskúmaní Európskych agentúr dohľadu („preskúmanie ESA“). Súčasťou znenia Komisie sú predovšetkým navrhované zmeny článku 41 nariadenia o EBA. Ak sa tieto navrhované zmeny v konečnom znení právneho aktu potvrdia, poroty by sa z nariadenia o EBA úplne vyňali. 2.Právomoc iniciatívy Podľa článkov 13, 18 a 45 smernice o ozdravení a riešení krízových situácií bánk má EBA právomoc zasiahnuť s cieľom podporiť zmierenie a prijať opatrenia záväznej mediácie len na žiadosť orgánu pre riešenie krízových situácií. Je diskutabilné, či by sa zavedením možnosti orgánu EBA zasahovať z vlastnej iniciatívy v súvislosti so zmierením a záväznou mediáciou v rámci smernice o ozdravení a riešení krízových situácií bánk zvýšila pravdepodobnosť spoločných rozhodnutí a znížilo riziko samostatných rozhodnutí jednotlivých orgánov. Okrem toho právomoc prijímať opatrenia záväznej mediácie z vlastnej iniciatívy môže uľahčiť úlohu EBA v súvislosti s mediačnými porotami, keďže by sa mu tým umožnilo prijímať opatrenia v tomto procese už skôr. Posilnenie právomoci v oblasti zmierovania a mediácie môže teda viesť k vyššej účinnosti, a to predchádzaním nezhodám a posilňovaním motivácie orgánov pre riešenie krízových situácií dosahovať dohodu skôr. Návrh Komisie o preskúmaní ESA sa zaoberá touto otázkou, keďže obsahuje navrhované zmeny článku 19 nariadenia o EBA a orgánu EBA sa v ňom udeľujú právomoci pomáhať príslušným orgánom dosiahnuť dohodu aj z vlastnej iniciatívy. 3.Fiškálne ochranné opatrenia V článku 13 ods. 9 smernice o ozdravení a riešení krízových situácií bánk sa stanovuje, že orgán EBA môže vykonávať právomoci záväznej mediácie len v prípade, že žiadny dotknutý orgán pre riešenie krízových situácií nekonštatuje, že predmet nesúhlasu môže akýmkoľvek spôsobom zasahovať do fiškálnej zodpovednosti jeho členských štátov. Fiškálne ochranné opatrenie obsiahnuté v tomto ustanovení môže viesť k rozporom so zodpovedajúcou bezpečnostnou doložkou v článku 38 nariadenia o EBA. Na základe článku 13 ods. 9 sa dá dôvodiť, že orgány pre riešenie krízových situácií majú právomoc zabrániť mediácii EBA, ak nadnesú, a to výlučne na základe vlastného posúdenia, že rozhodnutie o mediácii môže zasahovať do fiškálnej zodpovednosti členských štátov.